Suja, Miroslav, poslanec NR SR (2021-11-04):
Ďakujem za slovo, pán predseda. Vážené plénum, vážení odborníci, široká laická verejnosť, ľudia žijúci na vidieku aj ten zvyšok, ktorí nás dneska sledujete a čakáte už druhý deň, kedy príde k hlasovaniu tak dôležitého zákona, ako v súčasnosti prejednávame, na začiatok začnem s citáciou jedného uznávaného odborníka rešpektovaného odbornou verejnosťou, ako aj ľuďmi na vidieku. Prepáčte, ale nepoviem jeho meno, lebo banda ekoteroristov by bola schopná zničiť jeho reputáciu, mal by problém možno niekde na škole, v zamestnaní, lebo až tak ďaleko sú niektorí ľudia zájsť, schopní zájsť. Poviem, čo tento odborník na danú oblasť, rešpektovaný, povedal. Týka sa to pána predkladateľa ekoteroristu Šíbla a partičky okolo neho. Koľko lesov odolných voči škodlivým činiteľom teoretik Šíbl vypestoval? Aj si odpovedá. Nič. Takže len trepe a obhajuje neobhajiteľné teórie a bludy. Vážení kolegovia, zjavne im tečie do topánok a podľa toho, ako tu vidíme, ako tu vystupuje aj niekoľko hodín, aby naťahoval čas, niečo na tomto pravdy bude. Toto neni moja myšlienka, to som citoval, ako som povedal, uznalého odborníka. Pán Šíbl, ja som mal pripravené do rozpravy niektoré veci, ale zrušil som to a budem reagovať len na to, čo za tie hodiny ste tu natrieskal demagógie a bludov. Hovorili ste o odkôrňovaní dreva. No ja mám osobnú skúsenosť s tým, že napríklad v Nemecku dostane pracovník mapu, kde mu nakreslia, kde sú napadnuté stromy, a ide na miesto a stromy odkôrni. Ale viete, koľko dostane tento pracovník za tieto stromy peňazí? A koľko dostane na Slovensku, keď ste sa už k tejto téme vyjadril? To je presne odpoveď, prečo sa toľko odkôrňuje v zahraničí, a toľko sa odkôrňuje na Slovensku. (Rečník si zložil rúško a poutieral tvár, následne si rúško nasadil.) Prepáčte. Prečo, keď tak chválite bezzásah na podporu biodiverzity, teraz existujú medzinárodné vedecké projekty, ktoré sa napríklad zaoberajú biode... biodiverzitou v dubinách, pán Šíbl? Títo vedci sa snažia napodobňovať to, že nikd... že niekdy sa v tichosti, niekde sa v tichosti alebo spoločensk... spoločenstva pásli kravy, prípadne sa aj kosilo. Napodobňujú to tým, že narúšajú napríklad hrabaním pôdny kryt, hrabanku. A viete, čo sa ukázalo? Že v týchto spoločenstvách už za pár rokov došlo k výraznému nárastu počtu druhov, a teda aj posilnenia bioder... biodiverzity. K tomuto, pán poslanec Šíbl, viedla ľudská činnosť. Tak hovoriť tu o bezzásahu ako o všelieku, je čistý blud z vašej strany. Čistý blud teoretika, ktorý je napojený na cicanie rôznych projektov a fondov, a robí to len kvôli tomu, aby sa obohatil. Hovoríte o holorube a náhodnej ťažbe. No spájať pojmy holorub a náhodná ťažba, to mi príde absolútne scestné, pán poslanec Šíbl. Veď keď napríklad ako v Tatrách na niektorých plochách vietor rozvráti smrek, ale smrekovec ako drevina odolnejšia voči vetru ostala stáť, tak, samozrejme, bola ponechaná na ploche a boli vyťažené len vývraty, resp. polomy, a teda to nebol holorub, takže si nepleťte terminológiu náhodných ťažieb a úmyselných ťažieb. Pán teoretik Šíbl, stále tu hovoríte o tom, koľko tu bolo vyťaženého dreva na pôde národných parkov. Ale koľko z týchto národných parkov je v skutočnosti naozajstne národných parkov? Koľko by z nich obstálo, keby prebehla kvalifikácia podľa IUCN, ktorú ste vy tak veľakrát tu spomínal vo vašom príhovore. Ako som už predtým spomínal, v prvom kroku treba vykonať riadnu kategorizáciu lesov podľa medzinárodnej metodiky a v častiach, kde povieme, že sa ťažiť nebude, tak sa v skutočnosti ťažiť nebude. Kde povieme, že bude ekologická ťažba, tak bude len ťažba s koňmi a hotovo. Prečo, keď minister životného prostredia tak vehementne vraví, že na všetko budú zrazu peniaze, úplne na všetko, prečo nebol zaplatený výskum na hodnotenie ekosystémových služieb? To sa pýtam, skúste mi na to odpovedať. Prečo nebol zaplatený výskum na obhospodárenie lesov, na plnenie ekosystémových služieb lesov? Viete, pán poslanec Šíbl, hovoríte tu o biodiverzite, o vode, ale to sú ekosystémové služby. Tak prečo nebola na to vypracovaná štúdia, pán teoretik Šíbl, keď máte toľko peňazí na všetko? No preto, lebo nebola vykonaná aj na oveľa jednoduchšie veci, ako sú sociálny vplyv a podobne, lebo keby tieto štúdie boli vykonané, tak sa vyvrátia všetky bludy, ktoré tu hovoríte. Viete, vy hovoríte o bezzásahu, tak napríklad u nás v Detve lúky na Poľane, na ktorých sa už nepasú ovce, začali sa kosiť ručne, pretože tam rapídne poklesol počet druhov, ktoré sa vo veľkom... vo veľkej koncentrácii nevedeli presadiť, tak tu nehovorte znova o bezzásahu ako o všelieku. To nepatrí ani... to neplatí ani pri lesoch, ani pri lúkach, pán teoretik Šíbl! Čítali ste tu nejaké skriptá, ale to môžte čítať nejakým ekoteroristom, lebo to normálne žiakom a odbornej verejnosti by ste v živote na pôde vysokých škôl nemohol toto prednášať. By vás stade vyhnali tou palicou, ako hodil predseda včera na fotkách. Podľa vyjadrenia riaditeľa Štátnych lesov, budem ho citovať: „Doterajšie aktivity ministerstva životného prostredia a Štátnej ochrany prírody Slovenskej republiky zamerané na sprísňovanie ochrany území v súvislosti s uplatňovaním obmedzenia zmysluplnej starostlivosti o krajinu viedli k systematickému zhoršovaniu stavu biotopov a biodiverzity vo všetkých druhoch.“ Pán teoretik Šíbl, vo všetkých druhoch! Tak tu nám netrepte tri hodiny bludy! Ja viem, že ste dostal za úlohu štátneho tajomníka naťahovať čas, aby ste zmenil po... pomer síl v parlamente, ale ľudia nie sú hlúpi, a keď hovoríte niečo v jedálni, pozrite sa, kto okolo vás sedí, pán teoretik Šíbl. Vy, čo hovoríte, že každá mláka, ktorá naprší, a vy ste odvodili, by mala mať ochranné pásmo, vy sa pasujete za odborníka? Hovoríte o turizme ako o spáse pre národné parky, že ako si budeme žiť z turizmu. Ja sa pýtam, dali ste si urobiť nejaký prieskum, ako to vnímajú občania, alebo to je len váš pocit? Pretože výsledky prieskumov, ktoré boli na Slovensku realizované vo väzbe na ekosystémové služby, hovoria jasnou rečou, priatelia, a to aj pre ostatných kolegov, ľudia nechcú platiť za ekosystémové služby lesa. Nechcú. Za mimoprodukčné. A v žiadnom prípade nebudú za to platiť. (Ruch v sále.) Pán kolega Šipoš, vyrušujem vás? Prepáčte. Ak vás vyrušujem, povedzte. Pán predseda, poprosím, zastaviť čas, ja počkám, kým pán Šipoš sa dohovorí s predkladateľom. (Prerušenie vystúpenia predsedajúcim.)